Antal, Peter, poslanec NR SR (2018-01-31):
Ďakujem pekne, pán predsedajúci. Budem sa snažiť nebyť dlhý a myslel som, že ani v ústnej rozprave nevystúpim, ale vzhľadom na niektoré vystúpenia kolegov považujem za potrebné vystúpiť. Z tejto celej debaty som mal, a nehovorím, že tu neboli aj dobré návrhy, aj od kolegyni Remišovej, som mal jeden taký pocit, že starostovia a primátori, je to zlé, čo je, sú tí, ktorí sú zlí v systéme fungovania samosprávy, poslanci alebo obecné a mestské zastupiteľstvá sú tí dobrí, kontrolór rovnako alebo ešte, ešte viac. A toto ma mrzí. Ja som aj na začiatku už povedal, že tu budem hájiť nielen starostov, primátorov, ale budem, budem sa snažiť byť objektívny v týchto debatách, lebo, a tu potrebujem za potrebné sa zastať mnohých starostov a primátorov, a chcem pripomenúť kolegom, že máme tu na rovnakej úrovni inštitúcie, starosta – obecné zastupiteľstvo, absolútne na rovnakej úrovni. Rozdiel medzi nimi, aby som to zvýraznil, je ten, že jeden je zodpovedný a tí druhí nie sú zodpovední. A rovnako si vážim všetkých poriadnych poslancov obecných a mestských zastupiteľstiev. A preto by som apeloval, chcel apelovať na vás, že skúsme sa na to pozerať tak objektívnejšie a vnášajme aj do tých návrhov to, aby sme vyvažovali ten systém fungovania. Aby sa nám nestalo to, že cez rôzne návrhy, ktoré tu padajú, budeme mať problém nájsť schopných starostov a primátorov a budeme mať problém riadiť naše mestá normálne a kvalifikovane. Ja viem, že nie všade to tak funguje, ako to funguje v našom meste, že sme partnermi pri vedení nášho mesta. Kontrolór je ten, ktorý dohliada zo svojej pozície na, na dobré fungovanie nielen obecného úradu, ale tak ako zákon hovorí, aj všetkých ostatných inštitúcií, ktoré, do ktorých zveruje zákon jeho kontrolnú funkciu. Preto by som skutočne chcel na vás apelovať aj do budúcna, skúste hľadať takú rovnováhu a nevidieť v tých starostoch a primátoroch, ktorých je, mimochodom, 2 900, tých zlých, ktorí, ktorí chcú nejakým spôsobom ubližovať alebo teda narúšať rovnováhu medzi týmito inštitúciami. Boli rovnako zvolení v rovnakých voľbách ako poslanci obecných zastupiteľstiev a vravím ešte raz, na rozdiel od nich majú dosť veľkú zodpovednosť za fungovanie alebo za svoje rozhodovania. A teraz sa vrátim ešte chvíľku k tomu hlavnému kontrolórovi, lebo skutočne tá debata v mnohých prípadoch bola o hlavnom kontrolórovi, a ja si dovolím prečítať § 18: „Hlavného kontrolóra volí a odvoláva obecné zastupiteľstvo. Hlavný kontrolór je zamestnancom obce, a ak tento zákon neustanovuje inak, vzťahujú sa na neho všetky práva a povinnosti ostatného vedúceho zamestnanca podľa osobitného predpisu.“ A čo som očakával aj z inštitúcie, alebo teda zo Združenia hlavných kontrolórov, lebo ako by celé sa to zvrhlo len na tú jednu, na tú jednu vetu, a očakával som, že zasiahnu aj do iných ustanovení tohto zákona a budú kričať po tom, aby ten inštitút dostal väčšiu vážnosť. A väčšiu vážnosť môže dostať vtedy, keď hlavných kontrolórov budú vykonávať kvalifikovaní ľudia, a tu sa stotožňujem s pani kolegyňou Remišovou, preto vravím, že aj dobré návrhy tu boli, že jednoducho nemôže to vykonávať z môjho pohľadu ktokoľvek, kto má úplné stredoškolské vzdelanie. A tam som očakával, že hlavní kontrolóri povedia, toto upravte, lebo chceme skutočne vykonávať tú prácu kvalifikovane, odborne. V mnohých prípadoch sú hlavnými kontrolórmi ľudia, ktorí nemali absolútne žiadnu skúsenosť so samosprávou, nemali absolútne žiadnu skúsenosť s kontrolnou činnosťou, dokonca neviem, či dokážu správne vykladať právne predpisy, a majú kontrolovať aj dodržiavanie, a v prvom rade dodržiavanie právnych predpisov zo strany obecného úradu, zo strany rozpočtových, príspevkových organizácií, obchodných spoločností v zriaďovateľskej pôsobnosti obcí a miest. Čiže tu dávam do pozornosti, aby sa aj týmto smerom začali zaoberať, a zopakujem ešte raz, ja budem kričať po tom a chcem byť nápomocný či už ministerstvu, alebo, alebo teda tej skupine, ktorá bude pri tomto procese, aby sme inštitút hlavného kontrolóra výrazným spôsobom upravili. A ešte raz zopakujem, budem tu hájiť tak záujmy starostov, primátorov a bude to aj v ďalšom zákone, kde, ale, ale aj obyvateľov obcí, a bude to v ďalšom zákone, ktorý príde, kde budem síce ako primátor kričať, ale potom aby obce boli zodpovedné za údržbu miestnych komunikácií, a nie, ako to je dnes nastavené v tomto zákone. A hoci v tomto prípade, ako keby som išiel keby som išiel proti starostom, primátorom, ten objektívny pohľad chcem, chcem jednoducho vnášať. A boli tu aj kolegovia, Andrej Hrnčiar, Dušan Bublavý, ktorí sme kričali, že niektoré ustanovenia vlastne vo vzťahu k tým počtu obecných poslancov, hlavného kontrolórovi nie sú celkom dobré, a my sme vraveli, aby, aby sa to upravilo, a vďaka kolegom z ministerstva vnútra, ktorí to majú na starosti, našli sme riešenie, ktoré, si myslím, že môže byť vyhovujúce do budúcna. Ďakujem pekne, nechcem byť dlhý.